| **Isakas Levitanasrus. *Исаак Ильич Левитан*** |
| --- |
|  |
| Autoportretas (1880 m.) |
| Gimė | 1860 m. rugpjūčio 30 d.Kybartai |
| Mirė | 1900 m. rugpjūčio 4 d. (39 metai)Maskva |
|  |
| Veikla | Rusijos tapytojas peizažistas |
|  |
| Alma mater | Maskvos tapybos, skulptūros ir architektūros mokykla |
|  |
|  **Vikiteka** | Isakas Levitanas |

**Isakas Levitanas** (rus. *Исаак Ильич Левитан*, 1860 m. rugpjūčio 30 d. Kybartuose, Augustavo gubernija – 1900 m. rugpjūčio 4 d. Maskvoje, Rusija) – litvakų kilmės rusų tapytojas peizažistas.

Biografija
----------

Isakas Levitanas gimė 1860 m. rugpjūčio 18 (30) d. išsilavinusių, tačiau neturtingų žydų šeimoje, vienkiemyje netoli Kybartų. Tėvas dėstė prancūzų ir vokiečių kalbas Kaune, o vėliau dirbo vertėju statant geležinkelio tiltą Kybartuose.

Apie 1870 m. šeima persikėlė gyventi į Maskvą. 1873 m. Isakas Levitanas įstojo į Maskvos tapybos, skulptūros ir architektūros mokyklą, kurioje nuo 1871 m. jau mokėsi brolis Avelis Levitanas. Studijavo pas žymius to meto dailininkus Vasilijų Perovą, Aleksejų Savrasovą, Vasilijų Polenovą.

„Beržų giraitė" (1885-1889 m.)
1875 m. mirus motinai ir sergant tėvui, dailės mokykla, kaip daug pasiekusius mokinius (Isaką ir Avelį), rėmė finansiškai, o 1876 m. nebereikalavo pinigų už mokslą dėl prastos materialinės šeimos padėties. 1877 m. mirė tėvas. Mokykla toliau rėmė dailininką. 1885 m. I. Levitanas mažuoju sidabro medaliu baigė mokslus.

1889–1890 m. I. Levitanas lankėsi Prancūzijoje ir Italijoje. Vėliau grįžo į Maskvą, bet 1892 m. dėl religinės situacijos turėjo persikelti gyventi į Tverės, vėliau – į Vladimiro guberniją. Nuo 1891 m. Kilnojamųjų dailės parodų draugijos, nuo 1897 m. Miuncheno secesijos narys.

1898 m. I. Levitanas pradėjo dėstyti tapybą Maskvos tapybos, skulptūros ir architektūros mokykloje, jam suteiktas akademiko vardas. 1900 m. su mokiniais tapydamas etiudus peršalo ir mirė. I. Levitanas buvo palaidotas senose žydų kapinėse Maskvoje, vėliau perlaidotas Novodevičės kapinėse šalia draugų: dailininko Michailo Nesterovo ir rašytojo Antono Čechovo.

1977 m. sausio 25 d. Kybartuose atidengtas I. Levitanui skirtas paminklinis biustas (skulpt. Bronius Vyšniauskas, arch. Rimvydas Vyšniauskas).

Kūryba
------

„Auksinis ruduo" (1895 m.)
Isakas Levitanas vienas žymiausių to metų Rusijos imperijos peizažistų, puikus koloristas. Sukūrė daugiau kaip 1000 tapybos darbų, vadinamųjų nuotaikos peizažų („Rudens diena. Sokolnikai" 1879 m. „Tiltelis. Savino slabada" 1883 m.), kuriems būdinga plenerinės tapybos estetika, lyrinis filosofavimas, psichologinis sodrumas. Nutapė peizažų su cerkvėmis, kuriuose šventyklų pastatai darniai įsilieja į gamtą („Vakaro varpas" 1892 m.), simbolizuoja žemiškąjį mirtingumą („Prie akivaro", „Vladimirka", abu 1892 m. „Ties amžinuoju atilsiu" 1894 m.). Brandžiojo laikotarpio kūriniuose paprastas peizažo motyvas paverčiamas archetipiniu Rusijos vaizdu („Beržų giraitė" 1889 m.), vėlyvojo laikotarpio paveiksluose žymi kolorito kaita („Ežeras. Rusija" 1900 m.).

Darbų galerija
--------------

* I. Levitano kūriniai chronologine tvarka

* „Auksinis ruduo. Slobodka", 1889 m. Valstybinis rusų muziejus „Auksinis ruduo. Slobodka", 1889 m. Valstybinis rusų muziejus
* „Vladimirka", 1892 m. Tretjakovo galerija „Vladimirka", 1892 m. Tretjakovo galerija
* „Ties amžinuoju atilsiu", 1894 m. Tretjakovo galerija „Ties amžinuoju atilsiu", 1894 m. Tretjakovo galerija
* „Kovas", 1895 m. Tretjakovo galerija „Kovas", 1895 m. Tretjakovo galerija
* „Ežeras. Rusija", 1900 m. Valstybinis rusų muziejus „Ežeras. Rusija", 1900 m. Valstybinis rusų muziejus

Nuorodos
--------

* Encyclopaedia Britannica
* Apie I. Levitaną ir jo kūrybą **(**rus.**)**
* Tretjakovo galerija[neveikianti nuoroda]

Šaltiniai
---------

1. ↑  *Isakas Levitanas*. Visuotinė lietuvių enciklopedija, T. XIII (Leo-Magazyn). – Vilnius: Mokslo ir enciklopedijų leidybos institutas, 2008. 56 psl.